Document ID: /roh_data/filtered/fineweb-2-filterrobots_roh.jsonl.gz/59180

En la Cuba è il minister da l’exteriur Ignazio Cassis s’inscuntrà cun ses collega d’uffizi Bruno Eduardo Rodríguez Parrilla. Tema da l’inscunter en la chapitala Havanna saja tranter auter stada la cooperaziun al svilup dals davos dus decennis e la terminaziun da quest engaschi l’auter onn. Quai ha scrit Cassis sin Twitter.
Plinavant hajan els discutà davart la situaziun dals dretgs umans sin l’insla e las sfidas per investiturs svizzers.
Suenter sia visita en la Cuba sgola Cassis vinavant en ils Stadis Unids. A Washington fa el part da la conferenza da primavaira dal Fond monetar internaziunal e da la Banca mundiala.